Ma skuldig aan moord op babaŉ Ma is Donderdag in die Noord-Kaapse hooggeregshof skuldig bevind aan die moord op haar pasgebore babaseun. Luit. Sergio Kock, woordvoerder van die polisie, sê Geogina Precious Rooibaatjie (33) het op 11 September 2011 geboorte gegee aan die babaseuntjie. Kock sê Rooibaatjie het eers die baba probeer verdrink deur hom in ŉ emmer vol water te sit. “Sy het hierna die baba uit die emmer gehaal en hom in die toilet probeer afspoel maar hy was te groot. Sy het die baba hierna in ŉ groen plastieksak gesit en hom onder die bed weggesteek.” Kock sê die polisie het na ŉ wenk die babaseun se lykie onder die bed gevind en die ma in hegtenis geneem. Volgens die nadoodse ondersoek is die babaseun dood nadat hy onder meer beserings aan sy skedel opgedoen het. Rooibaatjie sal op 5 Desember gevonnis word.